**Mynediad y De –Sgriptiau Robin Radio**

**Uned 1**

Robin: Helo…helo. Robin Radio dw i. DJ dw i gyda Radio Rocio. Dw i’n byw yn Abercastell. Croeso i’r rhaglen!

**Uned 2**

Robin: Helo, helo, pwy sy’n siarad?

Huw: Helo Robin, Huw dw i.

Robin: Bore da Huw, sut dych chi heddiw?

Huw: Iawn diolch, Robin.

Robin: Ble dych chi’n byw, Huw?

Huw: Dw i’n byw yn Abercastell.

Robin: Wel, wel, dw i’n byw yn Abercastell hefyd!

Huw: Byd bach!

Robin: A ble dych chi’n gweithio, Huw?

Huw: Dw i ddim yn gweithio. Dw i wedi ymddeol.

Robin: Braf iawn! Hwyl Huw!

Huw: Hwyl Robin.

**Uned 3**

Robin: Helo, helo, pwy sy’n siarad?

Haf: Helo Robin, Haf dw i. Sut wyt ti?

Robin: Iawn diolch, Haf. Sut wyt ti?

Haf: Bendigedig.

Robin: Mae’n braf, Haf.

Haf: Ydy, mae’n fendigedig.

Robin: Ble rwyt ti’n gweithio Haf?

Haf: Dw i’n gweithio yn ysbyty Abercastell. Nyrs dw i.

Robin: Da iawn. Diolch am ffonio. Hwyl Haf.

Haf: Hwyl!

**Uned 4**

Robin: Helo, helo, pwy sy’n siarad?

Carla: Bore da Robin, Carla dw i.

Robin: Croeso i`r rhaglen, Carla. Dych chi’n byw yn Abercastell?

Carla: Ydw, ond dw i`n dod o Awstralia yn wreiddiol.

Robin: Awstralia? Wel, wel. Dych chi wedi dysgu Cymraeg ‘te?

Carla: Ydw, wrth gwrs.

Robin: Dych chi`n mynd yn ôl i Awstralia weithiau?

Carla: Wel, dw i`n mynd i Melbourne i weld mam dros y Nadolig.

Robin: Bendigedig! Siwrne dda i chi! Hwyl Carla a diolch am ffonio.

**Uned 5**

Robin: Helo, helo, pwy sy’n siarad?

Alwen: Alwen dw i. Sut wyt ti, Robin?

Robin: Bendigedig. Wel, beth wnest ti dros y penwythnos?

Alwen: Wnes i ddim byd, Robin. Gwnes i aros gartre.

Robin: Beth wnest ti ddoe ‘te?

Alwen: Es i i’r gwaith.

Robin: Ble rwyt ti’n gweithio Alwen?

Alwen: Mewn swyddfa.

Robin: O! Wyt ti’n lico’r gwaith?

Alwen: Wel, nac ydw a dweud y gwir Robin. Dw i eisiau ymddeol.

Robin: Dw i’n gweld. Felly pam wyt ti’n ffonio, Alwen?

Alwen: Dw i ddim yn siŵr. Dw i eisiau sgwrs gyda rhywun.

Robin: Ble rwyt ti nawr, Alwen?

Alwen: Yn y swyddfa wrth gwrs.

Robin: Wel, diolch am ffonio Alwen. Hwyl nawr!

Alwen: Hwyl!

**Uned 6**

Robin: Helo, helo, pwy sy’n siarad?

Ann: Helo, Ann sy ’ma o Aberafon.

Robin: Helo Ann, croeso i’r rhaglen. Sut mae’r tywydd yn Aberafon heddiw?

Ann: Mae hi’n bwrw glaw yma, Robin. Glaw , glaw , glaw, drwy’r wythnos.

Robin: O, mae hi’n ofnadwy!

Ann: Sut mae’r tywydd yn Abercastell ‘te Robin?

Robin: Dw i ddim yn gwybod. Dw i yn y stiwdio ers chwech o’r gloch bore ma!

Ann: Trueni!

Robin: Does dim ots gyda fi. Dw i ddim yn lico tywydd gwlyb o gwbl.

Ann: Ac mae hi’n wlyb iawn wythnos yma.

Robin: Beth wyt ti’n wneud prynhawn ma, Ann?

Ann: Wel, dw i eisiau chwarae golff, ond dw i’n mynd i chwarae pŵl yn y clwb.

Robin: Ha ha, da iawn Ann, mae hi’n sych yn y clwb! Wel, hwyl Ann.

 Ann: Hwyl Robin!

**Uned 7**

Robin: Helo, helo, pwy sy’n siarad?
Mari: Mari James dw i.

Robin: Helo Mari, beth wyt ti’n wneud dros y penwythnos?
Mari: Wel, dw i’n mynd i nofio gyda’r plant.

Robin: Wyt ti’n gallu nofio’n dda?
Mari: Dw i ddim yn mynd i nofio. Mae’r plant yn dysgu nofio yn y pwll bob bore Sadwrn. Dw i’n darllen yn y caffi.

Robin: Faint yw oed y plant?
Mari: Mae mab saith oed a merch naw oed gyda fi.

Robin: Mwynhewch. Dw i’n chwarae tenis dydd Sadwrn.

Mari: Wyt ti’n gallu chwarae tenis yn dda, Robin?

Robin: Nac ydw, dim o gwbl. Ond mae’n hwyl chwarae gyda ffrindiau.

Mari: Hefyd, dw i eisiau dweud pen-blwydd hapus wrth y mab, Gareth. Mae e’n wyth oed dydd Sul.

Robin: Wrth gwrs. Pen-blwydd hapus Gareth gan bawb yn Radio Rocio.

Mari: Diolch yn fawr. Hwyl, Robin.

Robin: Hwy,l Mari a diolch am ffonio

**Uned 8**

Mae Robin, Llinos ac Anti Mair yn cael sgwrs yn y swyddfa.

Robin: O`r diwedd! Naw o’r gloch, amser mynd adre.

Llinos: Wyt ti wedi blino, Robin?

Robin: Ydw, wir. Dw i yma ers wyth o`r gloch bore ‘ma.

Llinos: Wyt ti eisiau paned cyn mynd adre?

Robin: Dw i ddim yn siŵr. Iawn, ga’ i goffi du plîs?

Llinos: Coffi du? Ond wyt ti eisiau cysgu pan wyt ti’n mynd adre?

Robin: Wel mae parti pen-blwydd ffrind yn y clwb tenis. Dw i’n mynd i alw mewn…

Llino : O`r gore. Ond cofia, rwyt ti’n dechrau bore fory am wyth o’r gloch. Anti Mair, dych chi eisiau paned?

Anti Mair: Dim diolch, dw i ddim yn yfed coffi ar ôl pump o`r gloch.

Llinos: Da iawn chi, Anti Mair. Dim problem cysgu i chi felly.

Anti Mair: Robin, os wyt ti’n mynd i’r parti, ga’ i lifft?

Robin: Anti Mair – dych chi`n dechrau am chwech o`r gloch bore fory!

Anti Mair: A ga’ i lifft adre am un o`r gloch?

Robin: Na chewch wir, Anti Mair – dw i’n mynd i’r gwely am hanner nos.

Anti Mair: Rwyt ti`n ddiflas iawn, Robin. Dw i’n mynd i gael tacsi 'te!

**Uned 9**

Robin: Helo, helo, pwy sy`n siarad?

Alwyn: Alwyn dw i. Sut dych chi Robin?

Robin: Bendigedig. Wel, beth wnaethoch chi dros y penwythnos?

Alwyn: Cerddais i ar lan y môr.

Robin: Bendigedig. Ble aethoch chi?

Alwyn: Parcion ni yn Llanelli, cael trên i Gydweli, wedyn cerddon ni yn ôl o Gydweli i Lanelli.

Robin: Braf iawn. Gyda phwy aethoch chi?

Alwyn: Gyda’r cariad. Mae e’n byw yn Llanelli. Meddyg yw e yn ysbyty Glangwili.

Robin: Wnaethoch chi gael tywydd braf?

Alwyn: Do, diolch byth. Mae’n gas gyda fi gerdded yn y glaw.

Robin: Diolch am ffonio Alwyn, a hwyl ar y cerdded!

Alwyn: Hwyl.

**Uned 10**

Robin: Wel, dyma stori arbennig iawn i chi. Dych chi wedi clywed am y teulu Tomos o Abercastell? Maen nhw wedi ennill y loteri! Pum miliwn o bunnau! Ar y ffôn o America mae Mrs Teleri Tomos. Bore da Teleri, sut dych chi heddiw?

Teleri Tomos: Bendigedig, Robin.

Robin: Wel Teleri, beth dych chi`n wneud yn Las Vegas?

Teleri: Wel, ar ôl i ni ennill pum miliwn o bunnau, aethon ni i Lundain i gael y siec wythnos diwetha.

Robin: Lwcus iawn! Ble aethoch chi wedyn?

Teleri: Wedyn aethon ni i fwyta yn y Ritz ac i siopa yn Harrods.

Robin: Wel wir!

Teleri: Aethon ni i Heathrow ac aethon ni mewn awyren i Los Angeles.

Robin: Wel wir! Ble aethoch chi yn Los Angeles?

Teleri: Aethon ni i Hollywood.

Robin: Bendigedig.

Teleri: A nawr ‘dyn ni yn Las Vegas.  Dyn ni’n mynd i’r Casino heno!

Robin: O diar. Wel, peidiwch â gwario’r arian i gyd!

Teleri: Paid â phoeni Robin, ’dyn ni wedi cael cant dolar o  “chips”  roulette i’r teulu, dim mwy! ’Dyn ni ddim yn mynd i fod yn dwp!

Robin: Da iawn wir! Pryd dych chi’n dod adre i Abercastell?

Teleri: ’Dyn ni ddim yn dod adre! ’Dyn ni wedi prynu fflat yn Las Vegas! Mae hi`n boeth iawn yma, ’dyn ni ddim eisiau gaeaf arall yn Abercastell!

Robin: Wel, pob hwyl i chi.

Teleri: Hwyl, Robin.

**Uned 11**

Llinos: Ces i neges ffôn gan Robin y bore ‘ma. Mae e’n dost.

Anti Mair: Dw i’n gwybod. Mae e’n dost ar ôl rhedeg marathon Caerdydd yn y storm dydd Sul.

Llinos: Annwyd?

Anti Mair: Ie. Druan o Robin. Mae’n well gyda fi aros gartre pan mae hi’n stormus!

Llinos: Dw i`n cytuno. Ond wyt ti’n gwybod pryd mae gêm bêl-droed nesa Cymru?

Anti Mair: Heno, dw i’n meddwl. Pam?

Llinos: A ble mae`r gêm?

Anti Mair: Caerdydd wrth gwrs. Pam?

Llinos: Wel, ffoniodd Robin o Gaerdydd y bore ‘ma.

Anti Mair: O diar…

Llinos: Dw i`n mynd i edrych ar y gêm ar y teledu heno…Tybed ble mae Robin yn mynd i weld y gêm?

Uned **12**

Yn y Swyddfa.

Robin: Swyddfa Radio Rocio. Robin yma, pwy sy’n siarad?

Anti Mair: Helo Robin, Anti Mair sy ‘ma.

Robin: Anti Mair! Pam dych chi’n ffonio? Dych chi ar y rhaglen gyda fi mewn hanner awr!

Anti Mair: Wel, mae problem gyda Robin.

Robin: Beth sy’n bod, Anti Mair?

Anti Mair: Dw i ddim yn dda.

Robin: O, trueni Anti Mair.

Anti Mair: Dw i ddim eisiau gadael y tŷ. Mae hi`n oer iawn yn y stiwdio. Wyt ti`n gallu gwneud yr eitem heno?

Robin: Beth? Yr eitem “Mae problem gyda fi”?

Anti Mair Ie. Dw i’n teimlo`n dost felly dw i ddim yn gallu dod i’r gwaith heno.

Robin: Beth yw’r sŵn ‘na?

Anti Mair: Pa sŵn?

Robin: Sŵn…parti…? Oes pobl gyda chi yn y tŷ?

Anti Mair: Robin! Nac oes, siŵr . Dw i ar fy mhen fy hun.

Robin: Anti Mair – dych chi’n dweud y gwir?

Anti Mair: Wel, a dweud y gwir, mae parti pen-blwydd saith deg gyda fy ffrind drwy`r dydd. Dw i eisiau aros yn y parti.

Robin: Mae’n iawn, dw i`n gallu gwneud y rhaglen i chi.

Anti Mair: Diolch, Robin. Rwyt ti`n garedig iawn.

**Uned 13**

Robin: Mae`n flin gyda fi fy mod i`n hwyr Llinos.

Llinos: Paid â phoeni Robin, dyw Anti Mair ddim yma. Dw i’n mynd i wneud y rhaglen gyda ti.

Robin: Mae annwyd ofnadwy arna i a dweud y gwir. Ac roedd pen tost ofnadwy gyda fi neithiwr. Chysgais i ddim o gwbl.

Llinos: Naddo?

Robin: Naddo, wir. Ac roedd peswch ofnadwy arna i ddoe hefyd. Dyw peswch ddim yn syniad da ar y radio.

Llinos: Nac ydy…

Robin: Dw i wedi blino’n lân heddiw, Llinos. Doedd dim llawer o lais gyda fi neithiwr.

Llinos: Mae e’n swnio’n iawn heddiw beth bynnag.

Robin: Wel, ydy. Roedd moddion gyda fi yn y tŷ – roedd llwnc tost ofnadwy gyda fi llynedd. Wyt ti`n cofio?

Llinos: Nac ydw, a dweud y gwir Robin.

Robin: Ble mae Anti Mair beth bynnag?

Llinos: Mae hi wedi ffonio, mae’r ffliw arni hi.

Robin: Ffliw? Beth yw heipocondriac yn Gymraeg?

**Uned 14**

Robin: Heddiw dw i’n siarad â Casi.

Casi: Helo, Robin.

Robin: Ble dych chi`n gweithio?

Casi: Dw i wedi ymddeol.

Robin: Ble ro’ch chi`n gweithio ’te?

Casi: Ro’n i’n arfer gweithio yn y castell.

Robin: Ble mae`r castell, Casi?

Casi: Yn Abercastell, wrth gwrs!

Robin: Ie, wrth gwrs. Dych chi`n byw yn Abercastell?

Casi: Nac ydw, dw i`n byw ym Mryncastell.

Robin: Felly dych chi`n byw ger y castell?

Casi: Ddim yn bell. Ro’n i’n gallu cerdded i’r castell pan oedd hi’n bwrw eira.

Robin: Bwrw eira?

Casi: Ie, mae’r ffordd o Fryncastell i’r castell yn ofnadwy pan mae hi’n bwrw eira.

Robin: Dw i’n gweld. Ydy hi`n bwrw eira yn aml ym Mryncastell?

Casi: Ydy, bob gaeaf, ond dyw hi ddim yn bwrw eira’n aml yn Abercastell.

Robin: Nac ydy, diolch byth. Mae’r castell ar lan y môr, on’d yw e?

Casi: Ydy, wrth gwrs.

Robin: Wel, diolch am y sgwrs. Hwyl, Casi.

**Uned 15**

Robin: Ble aethoch chi dros y penwythnos?

Llinos: Aethon ni i Lerpwl.

Robin: Sut aethoch chi?

Llinos: Aethon ni mewn trên.

Robin: Beth wnaethoch chi?

Llinos: Gwelon ni gêm bêl-droed yn Everton.

Robin: Pwy enillodd?

Llinos: Abertawe wrth gwrs!

Robin: Wel, wel…beth wnaethoch chi wedyn?

Llinos: Cawson ni fwyd, wrth gwrs.

Robin: Beth gawsoch chi?

Llinos: Cawson ni fwyd o Cheina yn Chinatown.

Robin: Beth wnaethoch chi wedyn?

Llinos: Cawson ni fferi dros y Merswy – ond chawson ni ddim fferi yn ôl!

Robin: Pam?

Llinos: Cawson ni drên dan y Merswy!

Robin: Beth wnaethoch chi wedyn?

Llinos: Clywon ni grŵp o Lerpwl yn canu mewn Clwb Nos.

Robin: Pa glwb?

Llinos: Y Cavern wrth gwrs!

Robin: Bendigedig! Gawsoch chi hwyl?

Llinos: Naddo.

Robin: Pam?

Llinos: Chanon nhw ddim Fferi dros y Merswy!

Robin: Trueni!